હસવા ઉપર અનેક સંશોધનો થયાં છે, આ તમામે તમામ રિસર્ચમાં એવું બહાર આવ્યું છે કે હસવું એ શારીરિક અને માનસિક સ્વાસ્થ્ય માટે ફાયદાકારક છે. જેને હસતાં આવડે છે તેનાથી અનેક બીમારીઓ દૂર રહે છે. માણસ હસતો હોય ત્યારે એના શરીરમાં તરંગો ઊઠે છે અને એન્ડોર્ફિન નામનું હોર્મોન સર્જાય છે. આ હોર્મોન ખુદ જ રોગ પ્રતિકારક છે. હસમુખી વ્યક્તિ માનસિક તનાવ, અનિદ્રા અને નકારાત્મક વિચારોથી દૂર રહે છે. જે માણસનું હાસ્ય નિર્દોષ હોય તેના ઉપર તમે આરામથી ભરોસો મૂકી શકો છો.